CELEX: 32004D0669
Language: ro
Date: 2004-04-06 00:00:00
Title: Decizia Comisiei din 6 aprilie 2004 de stabilire a criteriilor ecologice revizuite de acordare a etichetei ecologice comunitare pentru frigidere și de modificare a Deciziei 2000/40/CE [notificată cu numărul C (2004) 1414]Text cu relevanță pentru SEE.

15/Volumul 12
            
            
               RO
            
            
               Jurnalul Ofícial al Uniunii Europene
            
            
               44
            
         32004D0669
   
               L 306/16
            
            
               JURNALUL OFÍCIAL AL UNIUNII EUROPENE
            
            
               
            
         
      DECIZIA COMISIEI
   
   din 6 aprilie 2004
   de stabilire a criteriilor ecologice revizuite de acordare a etichetei ecologice comunitare pentru frigidere și de modificare a Deciziei 2000/40/CE
   [notificată cu numărul C (2004) 1414]
   (Text cu relevanță pentru SEE)
   (2004/669/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 de stabilire a unui sistem comunitar revizuit de acordare a etichetei ecologice (1), în special articolul 6 alineatul (1) paragraful al doilea, după consultarea Comitetului pentru etichetare ecologică al Uniunii Europene,
   întrucât:
   
               (1)
            
            
               În temeiul Regulamentului (CE) nr. 1980/2000, eticheta ecologică comunitară poate fi acordată unui produs ale cărui caracteristici îi permit să contribuie în mod semnificativ la îmbunătățirea aspectelor de mediu esențiale.
            
         
               (2)
            
            
               Regulamentul (CE) nr. 1980/2000 prevede necesitatea stabilirii anumitor criterii de etichetare ecologică pe categorii de produse.
            
         
               (3)
            
            
               Acesta prevede, de asemenea, că revizuirea criteriilor de etichetare ecologică și a cerințelor privind evaluarea și verificarea în raport cu criteriile în cauză trebuie să aibă loc în timp util, înainte de expirarea perioadei de validitate a criteriilor stabilite pentru categoria de produse în cauză.
            
         
               (4)
            
            
               Pentru a reflecta evoluția pieței, se recomandă revizuirea criteriilor ecologice stabilite prin Decizia 2000/40/CE a Comisiei din 16 decembrie 1999 de stabilire a criteriilor ecologice de acordare a etichetei ecologice comunitare pentru frigidere (2). În același timp, perioada de validitate a acestei decizii ar trebui modificată.
            
         
               (5)
            
            
               Ar trebui adoptată o nouă decizie de stabilire a criteriilor ecologice specifice pentru această categorie de produse, care ar trebui să fie valabile pe o perioadă de trei ani.
            
         
               (6)
            
            
               Se recomandă admiterea unei perioade de tranziție de cel mult optsprezece luni pentru producătorii ale căror produse au primit eticheta ecologică înainte de 1 mai 2004 sau care au solicitat acordarea etichetei înainte de această dată, astfel încât să aibă destul timp pentru a-și adapta produsele noilor criterii.
            
         
               (7)
            
            
               Măsurile prevăzute de prezenta decizie se bazează pe proiectele de criterii elaborate de Comitetul pentru etichetare ecologică al Uniunii Europene instituit în temeiul articolului 13 din Regulamentul (CE) nr. 1980/2000.
            
         
               (8)
            
            
               Măsurile prevăzute de prezenta decizie sunt conforme cu avizul Comitetului instituit în temeiul articolului 17 din Regulamentul (CE) nr. 1980/2000,
            
         ADOPTĂ PREZENTA DECIZIE:
   Articolul 1
   Pentru a putea primi eticheta ecologică comunitară prevăzută pentru frigidere, în temeiul Regulamentului (CE) nr. 1980/2000, un aparat trebuie să aparțină categoriei de produse „frigidere”, astfel cum este definită la articolul 2, și să respecte criteriile ecologice prevăzute în anexa la prezenta decizie.
   Articolul 2
   Categoria de produse „frigidere” cuprinde toate frigiderele de uz casnic, recipientele pentru produse congelate, congelatoarele și combinele alimentate la curent. Se exclud aparatele care pot fi alimentate și de la alte surse, mai ales de la acumulatori.
   Articolul 3
   Numărul de cod atribuit categoriei de produse „frigidere” în scopuri administrative este „012”.
   Articolul 4
   În Decizia 2000/40/CE, articolul 3 se înlocuiește cu următorul text:
   
      „Articolul 3
      Prezenta decizie se aplică până la 30 aprilie 2004.”
   
   Articolul 5
   Prezenta decizie, cu excepția articolului 4, se aplică de la 1 mai 2004 până la 31 mai 2007.
   Fabricanții de produse din categoria de produse „frigidere” care au primit eticheta ecologică înainte de 1 mai 2004 pot continua să o utilizeze până la 31 octombrie 2005.
   Fabricanții de produse din categoria de produse „frigidere” care au solicitat eticheta ecologică pentru aceste produse înainte de 1 mai 2004 pot primi eticheta ecologică în condițiile stabilite prin Decizia 2000/40/CE. În aceste cazuri, eticheta poate fi utilizată până la 31 octombrie 2005.
   Articolul 6
   Prezenta decizie se adresează statelor membre.
   
      Adoptată la Bruxelles, 6 aprilie 2004.
      
         
            Pentru Comisie
         
         Margot WALLSTRÖM
         
         
            Membru al Comisiei
         
      
   
   
      (1)  JO L 237, 21.9.2000, p. 1.
   
      (2)  JO L 13, 19.1.2000, p. 22, decizie, astfel cum a fost modificată ultima dată prin Decizia 2004/214/CE (JO L 67, 5.3.2004, p. 23).
   ANEXĂ
   CRITERII ECOLOGICE
   CADRU
   Pentru a obține eticheta ecologică, aparatul trebuie să respecte criteriile descrise în prezenta anexă, menite să promoveze:
   
               —
            
            
               reducerea pagubelor sau riscurilor ecologice legate de consumul de energie (încălzirea globală, acidifierea, epuizarea resurselor nereciclabile) prin limitarea consumului de energie;
            
         
               —
            
            
               reducerea pagubelor sau riscurilor ecologice legate de utilizarea substanțelor care diminuează stratul de ozon și a altor substanțe periculoase, prin reducerea utilizării acestor substanțe;
            
         
               —
            
            
               reducerea pagubelor sau riscurilor ecologice legate de utilizarea substanțelor care pot contribui la încălzirea globală.
            
         În plus, criteriile încurajează aplicarea celor mai bune practici (pentru utilizarea optimă a mediului) și sensibilizează consumatorii față de protecția mediului.
   Pe de altă parte, marcarea componentelor din plastic favorizează reciclarea aparatului.
   Se recomandă organismelor competente să ia în considerare aplicarea sistemelor recunoscute de gestionare a mediului, cum ar fi EMAS sau ISO 14001, la evaluarea cererilor și verificarea respectării criteriilor enunțate în prezenta anexă (Notă: aplicarea acestor sisteme de gestionare nu este obligatorie).
   CRITERII ESENȚIALE
   1.   Economia de energie
   Aparatul trebuie să aparțină claselor cu eficiență energetică A + sau A++ definite în Directiva 94/2/CE, astfel cum a fost modificată ultima dată prin Directiva 2003/66/CE.
   
      Solicitantul furnizează o copie a documentației tehnice menționate la articolul 2 alineatul (1) din Directiva 94/2/CE a Comisiei, astfel cum a fost modificată ultima dată prin Directiva 2003/66/CE a Comisiei. Această documentație cuprinde datele a cel puțin trei măsurări ale consumului de energie, efectuate în conformitate cu EN 153, care trebuie, ele însele, efectuate în conformitate cu orientările de încercare din codul operațional al CECED. Media aritmetică a acestor măsurări trebuie să fie mai mică sau egală cu valoarea menționată anterior. Valoarea declarată pe eticheta de consum de energie nu poate fi mai mică decât această valoare medie, iar clasa de eficiență energetică indicată pe etichetă trebuie să corespundă acestei valori medii.
   
   2.   Reducerea potențialului de distrugere a ozonului (PDO) al agenților frigorigeni și izolanți
   Agenții frigorigeni ai circuitului frigorific și agenții izolanți utilizați pentru izolarea aparatului trebuie să aibă un potențial de distrugere a ozonului egal cu zero.
   
      Regulamentul (CE) nr. 2037/2000 interzice utilizarea CFC și HCFC ca agenți frigorigeni și pentru producerea de agenți izolanți în aparatele noi, precum și comercializarea acestora.
   
   3.   Reducerea potențialului de încălzire globală (PÎG) al agenților frigorigeni și izolanți
   Agenții frigorigeni ai circuitului frigorific și agenții izolanți utilizați pentru izolarea aparatelor trebuie să aibă un potențial de încălzire globală mai mic sau egal cu 15 (calculat în echivalenți CO2 pe o perioadă de o sută de ani).
   
      Solicitantul declară că produsul este în conformitate cu aceste cerințe. Solicitantul și/sau furnizorul (furnizorii) său(i), după caz, indică organismului competent care evaluează cererea ce agenți frigorigeni și izolanți s-au folosit, precizând care este potențialul lor de încălzire globală.
   
   CRITERII SUPLIMENTARE
   4.   Durata de viață
   Mâna de lucru și disponibilitatea pieselor de schimb compatibile sunt asigurate timp de 12 ani de la data încetării producției.
   
      Solicitantul declară că produsul este în conformitate cu această cerință.
   
   5.   Preluarea și reciclarea
   Fabricantul propune să preia gratuit, pentru reciclare, aparatul și componentele care au fost înlocuite, cu excepția articolelor contaminate de utilizatori (de exemplu, aparate provenind din instituții medicale sau nucleare).
   În plus, aparatul trebuie să îndeplinească următoarele criterii:
   
               5.1.
            
            
               Fabricantul ia în considerare demontarea aparatului și furnizează o notă de demontare. Această notă trebuie să confirme în special punctele următoare:
               
                           —
                        
                        
                           balamalele sunt ușor de găsit și accesibile;
                        
                     
                           —
                        
                        
                           ansamblurile electronice sunt ușor de găsit și de demontat;
                        
                     
                           —
                        
                        
                           aparatul se demontează ușor cu ajutorul unor dispozitive obișnuite;
                        
                     
                           —
                        
                        
                           materialele incompatibile și periculoase sunt separabile.
                        
                     
         
               5.2.
            
            
               Piesele din plastic cu greutate mai mare de 50 g sunt prevăzute cu un marcaj permanent care identifică materialul din care sunt făcute, în conformitate cu ISO 11469. Acest criteriu nu se aplică în cazul pieselor din plastic extrudat.
            
         
               5.3.
            
            
               Piesele din plastic nu trebuie să conțină substanțe inhibatoare de ardere pe bază de PBB sau PBDE. Piesele din plastic nu trebuie să conțină substanțe inhibatoare de ardere pe bază de clor parafină cu lungimea catenei de 10-13 atomi de carbon și conținut de clor peste 50 % din greutate (CAS 85535-84-8). Solicitantul declară conformitatea cu această cerință.
            
         
               5.4.
            
            
               Piesele din plastic cu greutate mai mare de 25 g nu trebuie să conțină substanțe inhibatoare de ardere și nici preparate de inhibatoare de ardere conținând substanțe cărora li se pot atribui una din următoarele fraze de risc:
               Periculos pentru sănătate:
               
                            
                        
                        
                           R45 (poate cauza cancer);
                        
                     
                            
                        
                        
                           R46 (poate determina modificări genetice ereditare);
                        
                     
                            
                        
                        
                           R60 (poate afecta fertilitatea);
                        
                     
                            
                        
                        
                           R61 (poate produce efecte adverse asupra fătului în timpul sarcinii).
                        
                     Periculos pentru mediu:
               
                            
                        
                        
                           R50 (foarte toxic pentru organismele acvatice);
                        
                     
                            
                        
                        
                           R50/R53 (foarte toxic pentru organismele acvatice, poate cauza efecte dăunătoare pe termen lung asupra mediului acvatic);
                        
                     
                            
                        
                        
                           R51/R53 (toxic pentru organismele acvatice, poate cauza efecte dăunătoare pe termen lung asupra mediului acvatic),
                        
                     astfel cum au fost definite prin Directiva 67/548/CEE a Consiliului (1).
               Această cerință nu se aplică atunci când inhibatorul de ardere își schimbă natura chimică în momentul aplicării și nu mai necesită clasificarea printre frazele de risc menționate anterior sau atunci când mai puțin de 0,1 % din inhibatorul de ardere din piesa tratată și-a păstrat forma inițială dinainte de aplicare. Toate substanțele inhibatoare de ardere utilizate sunt identificate în documentația de solicitare a etichetei ecologice înaintată organismului competent pentru acordarea etichetei (nume și număr CAS).
            
         
               5.5.
            
            
               Tipurile de agent frigorigen și de agent izolant sunt indicate pe aparat, pe sau în apropierea numărului de serie, pentru a facilita o eventuală recuperare.
               În ceea ce privește criteriile 5.1, 5.2, 5.3 și 5.5, solicitantul declară că produsul este în conformitate cu aceste cerințe. Solicitantul furnizează organismului competent care evaluează cererea o copie a notei de demontare. Solicitantul și/sau furnizorul (furnizorii) său (i), după caz, indică acestui organism competent care sunt agenții frigorigeni și agenții izolanți utilizați.
               În ceea ce privește criteriul 5.4, substanțelor inhibatoare de ardere care au fost utilizate, după caz, nu trebuie să li se acorde nici una dintre frazele de risc menționate anterior și nu trebuie precizate în anexa 1 la Directiva 67/548/CEE privind clasificarea, ambalarea și etichetarea substanțelor periculoase sau în amendamentele sale ulterioare. Toate substanțele inhibatoare de ardere, utilizate în piesele din plastic cu o greutate mai mare de 25 g, trebuie identificate în documentația de solicitare prin denumire și numărul CAS.
            
         6.   Instrucțiuni de utilizare
   Aparatul se vinde cu un manual de utilizare conținând sfaturi pentru o utilizare ecologică, în special:
   
               6.1.
            
            
               textul următor pe copertă sau pe prima pagină:
               „Acest manual conține informații privind modalitățile de reducere a impactului asupra mediului”;
            
         
               6.2.
            
            
               recomandări pentru utilizarea optimă a aparatului din punctul de vedere al consumului de energie, inclusiv:
               
                           6.2.1.
                        
                        
                           orientări privind amplasarea sau instalarea aparatului, indicând, printre altele, dimensiunile minime de spațiu liber care trebuie respectate pentru a asigura circulația aerului și precizând, de asemenea, că, în măsura în care este posibil, instalarea aparatului într-un loc neîncălzit sau puțin încălzit permite realizarea unei economii importante de energie;
                        
                     
                           6.2.2.
                        
                        
                           orientări privind evitarea instalării aparatului în apropierea unei surse de căldură (cuptor, radiator etc.) sau a expunerii sale direct la lumina solară și, după caz, izolarea aparatului de sursele de încălzire murale sau prin podea;
                        
                     
                           6.2.3.
                        
                        
                           orientări privind reglajul termostatului în funcție de temperatura mediului ambiant și necesitatea de a verifica reglajul temperaturii folosind un termometru adecvat (ar trebui furnizate explicații asupra procedurii);
                        
                     
                           6.2.4.
                        
                        
                           orientări privind lăsarea alimentelor calde la răcit înainte de a le introduce în aparat deoarece vaporii care se degajă contribuie la jivrajul evaporatorului, cu precizarea că perioada de răcire trebuie să fie cât mai scurtă posibil din motive de sănătate și igienă;
                        
                     
                           6.2.5.
                        
                        
                           orientări privind evitarea acumulării unor straturi groase de gheață pe evaporator, reamintind că decongelarea frecventă facilitează eliminarea gheții;
                        
                     
                           6.2.6.
                        
                        
                           orientări privind înlocuirea balamalei ușii atunci când aceasta este defectuoasă;
                        
                     
                           6.2.7.
                        
                        
                           orientări privind timpul de așteptare înainte de a repune aparatul în funcțiune după ce acesta a fost deplasat;
                        
                     
                           6.2.8.
                        
                        
                           orientări privind evitarea acumulării prafului sau a reziduurilor menajere pe condensor în spatele aparatului și sub aparat;
                        
                     
                           6.2.9.
                        
                        
                           mențiunea că neluarea în seamă a sugestiilor menționate anterior duce la creșterea consumului de energie și, implicit, a costurilor de utilizare.
                        
                     
         
               6.3.
            
            
               orientări privind evitarea oricărei deteriorări a condensorului (schimbătorului de căldură) din spatele aparatului sau a altor circumstanțe care duc la expunerea agentului frigorigen în aer liber, din cauza riscurilor pentru sănătate și mediu. Manualul trebuie să precizeze că nu se folosesc obiecte ascuțite (cuțite, șurubelnițe etc.) pentru îndepărtarea gheții, deoarece acestea ar putea deteriora evaporatorul.
            
         
               6.4.
            
            
               informații asupra faptului că aparatul este constituit din piese și materiale, inclusiv din fluide, reutilizabile și/sau reciclabile;
            
         
               6.5.
            
            
               indicații pentru consumator privind modul de utilizare a ofertei fabricantului de preluare a aparatului.
               Solicitantul declară că produsul este în conformitate cu aceste cerințe. El furnizează organismului competent care evaluează cererea un exemplar al manualului de utilizare.
            
         7.   Limitarea emisiilor sonore
   Zgomotul emis de aparat, calculat ca putere acustică, nu trebuie să depășească 40 dB(A) (re 1 pW).
   Informațiile referitoare la nivelul sonor al aparatului trebuie să fie vizibile pentru consumator. De asemenea, acestea trebuie să figureze pe eticheta de indicare a consumului de energie al frigiderelor.
   Măsurarea nivelului sonor și informațiile referitoare la nivelul sonor sunt indicate în conformitate cu Directiva 86/594/CEE a Consiliului (2), în baza standardului EN 28960.
   Acest criteriu nu se aplică în cazul congelatoarelor tip ladă încadrate în categoria 9:
   
      „Congelatoare tip ladă de uz casnic” din anexa IV la Directiva 94/2/CE a Comisiei.
   
   
      Solicitantul declară că produsul este în conformitate cu aceste cerințe.
   
   8.   Ambalajul
   Ambalajul trebuie să îndeplinească următoarele condiții:
   
               8.1.
            
            
               Toate componentele ambalajului trebuie să fie ușor de separat cu mâna, în materiale individuale, pentru facilitarea reciclării.
            
         
               8.2.
            
            
               După caz, ambalajele din carton trebuie să fie compuse din cel puțin 80 % material reciclat.
               
                  Solicitantul declară conformitatea cu aceste cerințe și pune la dispoziția organismului competent o mostră(mostre) de ambalaj, ca parte integrantă a cererii.
               
            
         9.   Informarea consumatorilor
   Informații care figurează pe eticheta ecologică
   Rubrica 2 din eticheta ecologică cuprinde următorul text:
   
               —
            
            
               consum scăzut de energie;
            
         
               —
            
            
               potențial minim de încălzire globală;
            
         
               —
            
            
               nivel sonor scăzut.
            
         
      Solicitantul declară că produsul este în conformitate cu această cerință și furnizează o copie a etichetei ecologice astfel cum apare pe ambalaj și/sau pe produs și/sau în documentația de însoțire.
   
   
      (1)  JO L 196, 16.8.1967, p. 1, directivă astfel cum a fost modificată ultima dată prin Directiva 2004/73/CE a Comisiei (JO L 152, 30.4.2004, p. 1).
   
      (2)  JO L 344, 6.12.1986, p. 24, directivă astfel cum a fost modificată ultima dată prin Regulamentul (CE) nr. 807/2003 (JO L 122, 16.5.2003, p. 36).